31.5.2023
EL
Επίσημη Εφημερίδα της Ευρωπαϊκής Ένωσης
L 141/49
ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2023/1054 ΤΗΣ ΕΠΙΤΡΟΠΗΣ της 30ής Μαΐου 2023 σχετικά με τη θέσπιση κανόνων για την εφαρμογή του κανονισμού (ΕΕ) 2021/696 του Ευρωπαϊκού Κοινοβουλίου και του Συμβουλίου όσον αφορά το χαρτοφυλάκιο υπηρεσιών για τις υπηρεσίες κυβερνητικών δορυφορικών επικοινωνιών που προσφέρει το σύστημα που δημιουργήθηκε στο πλαίσιο του ενωσιακού διαστημικού προγράμματος
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του ενωσιακού διαστημικού προγράμματος και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ.
912/2010, (ΕΕ) αριθ.
1285/2013 και (ΕΕ) αριθ.
377/2014 και της απόφασης αριθ.
541/2014/ΕΕ (1), και ιδίως το άρθρο 63 παράγραφος 3, Εκτιμώντας τα ακόλουθα: (1)
Σύμφωνα με το άρθρο 62 του κανονισμού (ΕΕ) 2021/696, στο πλαίσιο της συνιστώσας κυβερνητικών δορυφορικών επικοινωνιών (στο εξής: GOVSATCOM), ικανότητες και υπηρεσίες δορυφορικής επικοινωνίας πρέπει να συνδυάζονται σε μια κοινή ενωσιακή «δεξαμενή» ικανοτήτων και υπηρεσιών δορυφορικών επικοινωνιών με κατάλληλες απαιτήσεις ασφαλείας.
(2)
Σύμφωνα με το άρθρο 63 παράγραφος 1 του κανονισμού (ΕΕ) 2021/696, η παροχή ικανοτήτων και υπηρεσιών του GOVSATCOM πρέπει να διασφαλίζεται όπως ορίζεται στο χαρτοφυλάκιο υπηρεσιών.
Το χαρτοφυλάκιο υπηρεσιών θα πρέπει να βασίζεται στις ανάγκες των κοινοτήτων χρηστών των κυβερνητικών δορυφορικών επικοινωνιών, συμπεριλαμ­ βάνοντας ευέλικτες και προσαρμόσιμες από τον χρήστη υπηρεσίες GOVSATCOM.
Ως εκ τούτου, θα πρέπει να καλύπτει διατερματικές υπηρεσίες, υπηρεσίες αγκυροβολημένης ικανότητας και υπηρεσίες πρωτογενούς ικανότητας.
(3)
Το χαρτοφυλάκιο υπηρεσιών θα πρέπει να καλύπτει τις υφιστάμενες και τις αναμενόμενες ικανότητες και υπηρεσίες που πρόκειται να συμπεριληφθούν στην κοινή ενωσιακή δεξαμενή.
Ως εκ τούτου, το χαρτοφυλάκιο υπηρεσιών πρέπει να περιλαμβάνει διαφορετικές επιλογές όσον αφορά τη λανθάνουσα καθυστέρηση, τις ζώνες συχνοτήτων, τα επίπεδα ασφάλειας και άλλα χαρακτηριστικά.
(4)
Προκειμένου να διασφαλιστεί η παροχή υπηρεσιών, είναι απαραίτητο να περιγραφεί η διαδικασία με την οποία οι χρήστες του GOVSATCOM απευθύνουν αιτήματα παροχής υπηρεσιών προς τον κόμβο GOVSATCOM.
Οι αρμόδιες αρχές GOVSATCOM θα πρέπει να ενεργούν ως ενδιάμεσοι σε αυτή τη διαδικασία.
(5)
Προκειμένου να διασφαλιστεί η βέλτιστη αντιστοιχία μεταξύ προσφοράς και ζήτησης των υπηρεσιών GOVSATCOM, είναι απαραίτητο η διαθεσιμότητα των υπηρεσιών να βασίζεται στην προσφορά και τη ζήτηση συγκεντρωμένων και κοινών δορυφορικών ικανοτήτων και υπηρεσιών που αποτελούν αντικείμενο συμβάσεων.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής του προγράμματος στη σύνθεση GOVSATCOM,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1 Ορισμοί Για τους σκοπούς της παρούσας απόφασης, ισχύουν οι ορισμοί του άρθρου 2 της εκτελεστικής απόφασης (ΕΕ) 2023/1055 της Επιτροπής (2).
(1) ΕΕ L 170 της 12.5.2021, σ. 69.
(2) Εκτελεστική απόφαση (ΕΕ) 2023/1055 της Επιτροπής, της 30ής Μαΐου 2023, για τη θέσπιση κανόνων σχετικά με την ανταλλαγή και την ιεράρχηση των ικανοτήτων δορυφορικής επικοινωνίας, των υπηρεσιών και του εξοπλισμού χρήστη για την εκπλήρωση της λειτουργίας που αναφέρεται στο άρθρο 66 παράγραφος 2 του κανονισμού (ΕΕ) 2021/696 του Ευρωπαϊκού Κοινοβουλίου και του Συμβουλίου (βλέπε σελίδα 57 της παρούσας Επίσημης Εφημερίδας).